ECF บวกคึก3% สูงสุดในรอบ 11 เดือน ชี้ H2/61 ธุรกิจพลังงานหนุน-เฟอร์นิเจอร์เข้าไฮซีซั่น
ECF บวกคึก 3% สูงสุดในรอบ 11 เดือน ชี้ H2/61 ธุรกิจพลังงานหนุน-เฟอร์นิเจอร์เข้าไฮซีซั่น โดย ณ เวลา 11.05 น. อยู่ที่ระดับ 8.50 บาท บวก 0.25 บาท หรือ 3.03% ด้วยมูลค่าซื้อขาย 90.67 ล้านบาท
7 ก.ย. 2561

ผู้สือข่าวรายงานว่า บริษัท อีสต์โคสท์เฟอร์นิเทค จำกัด (มหาชน) หรือ ECF ณ เวลา 11.05 น. อยู่ที่ระดับ 8.50 บาท บวก 0.25 บาท หรือ 3.03% ด้วยมูลค่าซื้อขาย 90.67 ล้านบาท  ราคาหุ้นปรับตัวขึ้นแรงในรอบ 11 เดือน โดยนับตั้งแต่หุ้นขึ้นไปทดสอบระดับ 8.55 บาท เมื่อวันที่ 2 ต.ค. 2560

ด้านนายอารักษ์ สุขสวัสดิ์ กรรมการผู้จัดการ เปิดเผยว่า ทิศทางในครึ่งปีหลัง ธุรกิจเฟอร์นิเจอร์ยังน่าจะเติบโตต่อเนื่องและเข้าสู่ไฮซีซั่น โดยตลาดต่างประเทศกลุ่มลูกค้าหลักในญี่ปุ่นยังคงมีปริมาณการสั่งซื้อต่อเนื่อง และมีลูกค้ารายใหม่ในกลุ่มประเทศอื่น ๆ เพิ่มขึ้น บริษัทได้ขยายฐานการจำหน่ายเฟอร์นิเจอร์ส่งออกไปประเทศจีน โดยปัจจุบันเริ่มส่งสินค้าแล้วลอตแรกมูลค่าเริ่มต้น 5 ล้านบาท คาดว่าจะมียอดขายเพิ่มขึ้นจากลูกค้ารายนี้ในปี 62 ประมาณ 200-300 ล้านบาท
ทั้งนี้ บริษัทได้มีการออกผลิตภัณฑ์ใหม่โดยร่วมมือกับลูกค้าในการออกแบบ เพื่อตอบโจทย์ความต้องการและเพิ่มโอกาสสร้างยอดขาย นอกจากนี้ยังมี ปัจจัยสนับสนุนด้านอัตราแลกเปลี่ยนซึ่งมีทิศทางดีขึ้น โดยค่าเงินบาทอยู่ที่ 33-34 บาท/ดอลล่าร์
ส่วนแนวโน้มธุรกิจเฟอร์นิเจอร์ในประเทศยังสามารถเติบโตได้ดี บริษัทมุ่งเน้นการขยายตลาดผ่านช่องทางร้านจำหน่ายเฟอร์นิเจอร์และตัวแทนจำหน่ายในภูมิภาค โดยใช้แบรนด์ COSTA ในการรุกตลาด ซึ่งในช่วงต่อจากนี้จะมีการจัดโปรโมชั่นกับตัวแทนจำหน่ายเพื่อกระตุ้นยอดขายเพิ่มเติม โดยวางเป้าหมายรักษาระดับยอดขายอยู่ที่ 25 ล้านบาท/เดือนในครึ่งปีหลัง อีกทั้งบริษัทยังมีโอกาสสร้างการเติบโตของยอดขายจากออร์เดอร์ที่มากขึ้นตามการขยายสาขาของลูกค้ากลุ่มโมเดิร์นเทรดต่าง ๆ ด้วยเช่นกัน
ความคืบหน้าธุรกิจพลังงาน บริษัทได้เข้าลงทุนซื้อหุ้นโครงการโรงไฟฟ้าพลังงานชีวมวล บริษัท บิน่า พูรี่ พาวเวอร์ (ไทยแลนด์) จำกัด จังหวัดแพร่ จำนวน 2 โครงการ ประกอบด้วย โครงการ อ.ลอง ขนาด 1 เมกะวัตต์ ได้เริ่มดำเนินการเชิงพาณิชย์ ตั้งแต่วันที่  1 ส.ค.61 คาดว่าในปีนี้จะรับรู้รายได้จากการจำหน่ายไฟฟ้า จำนวน 12 ล้านบาท และโครงการ อ.สูงเม่น ขนาด 1 เมกะวัตต์  จะเริ่มดำเนินการก่อสร้างต่อเนื่องทันที คาดว่าจะเริ่มดำเนินการเชิงพาณิชย์ ภายในเดือนธ.ค.61